erhwenkuo/poetry-chinese-zhtw huggingface dataset:
水調歌頭
作者：辛棄疾（宋）

造物故豪縱，千里玉鸞飛。等閒更把，萬斛瓊粉蓋頗黎。好卷垂虹千丈，只放冰壺一色，雲海路應迷。老子舊遊處，回首夢耶非。謫仙人，鷗鳥伴，兩忘機。掀髯把酒一笑，詩在片帆西。寄語煙波舊侶，聞道蓴鱸正美，休制芰荷衣。上界足官府，汗漫與君期。
水調歌頭
作者：辛棄疾（宋）

落日塞塵起，胡騎獵清秋。漢家組練十萬，列艦聳高樓。誰道投鞭飛渡，憶昔鳴髇血汙，風雨佛狸愁。季子正年少，匹馬黑貂裘。今老矣，搔白首，過揚州。倦遊欲去江上，手種橘千頭。二客東南名勝，萬卷詩書事業，嘗試與君謀。莫射南山虎，直覓富民侯。
水調歌頭
作者：辛棄疾（宋）

萬事到白髮，日月幾西東。羊腸九折歧路，老我慣經從。竹樹前溪風月，雞酒東家父老，一笑偶相逢。此樂竟誰覺，天外有冥鴻。味平生，公與我，定無同。玉堂金馬，自有佳處著詩翁。好鎖雲煙窗戶，怕入丹青圖畫，飛去了無蹤。此語更痴絕，真有虎頭風。
水調歌頭
作者：辛棄疾（宋）

上古八千歲，才是一春秋。不應此日，剛把七十壽君侯。看取垂天雲翼，九萬里風在下，與造物同遊。君欲計歲月，當試問莊周。醉淋浪，歌窈窕，舞溫柔。從今杖屨南澗，白日為君留。聞道鈞天帝所，頻上玉卮春酒，冠珮擁龍樓。快上星辰去，名姓動金甌。
賀新郎
作者：辛棄疾（宋）

雲臥衣裳冷。看蕭然、風前月下，水邊幽影。羅襪塵生凌波去，湯沐煙江萬頃。愛一點、嬌黃成暈。不記相逢曾解佩，甚多情、為我香成陣。待和淚，收殘粉。靈均千古懷沙恨。恨當時、匆匆忘把，此仙題品。煙雨悽迷僝僽損，翠袂搖搖誰整。謾寫入、瑤琴幽憤。絃斷招魂無人賦，但金盃的皪銀臺潤。愁殢酒，又獨醒。
念奴嬌
作者：辛棄疾（宋）

兔園舊賞，悵遺蹤、飛鳥千山都絕。縞帶銀盃江上路，惟有南枝香別。萬事新奇，青山一夜，對我頭先白。倚巖千樹，玉龍飛上瓊闕。莫惜霧鬢風鬟，試教騎鶴，去約尊前月。自與詩翁磨凍硯，看掃《幽蘭》新闕。便擬□□，人間揮汗，留取層冰潔。此君何事，晚來還易腰折。
念奴嬌
作者：辛棄疾（宋）

對花何似，似吳宮初教，翠圍紅陣。欲笑還愁羞不語，惟有傾城嬌韻。翠蓋風流，牙籤名字，舊賞那堪省。天香染露，曉來衣潤誰整。最愛弄玉團酥，就中一朵，曾入揚州詠。華屋金盤人未醒，燕子飛來春盡。最憶當年，沈香亭北，無限春風恨。醉中休問，夜深花睡香冷。
念奴嬌
作者：辛棄疾（宋）

我來弔古，上危樓、贏得閒愁千斛。虎踞龍蟠何處是，只是興亡滿目。柳外斜陽，水邊歸鳥，隴上吹喬木。片帆西去，一聲誰噴霜竹。卻憶安石風流，東山歲晚，淚落哀箏曲。兒輩功名都付與，長日惟消棋局。寶鏡難尋，碧雲將暮，誰勸杯中綠。江頭風怒，朝來波浪翻屋。
念奴嬌
作者：辛棄疾（宋）

野棠花落，又匆匆、過了青明時節。剗地東風欺客夢，一夜雲屏寒怯。曲岸持觴，垂楊繫馬，此地曾輕別。樓空人去，舊遊飛燕能說。聞道綺陌東頭，行人長見，簾底纖纖月。舊恨春江流未斷，新恨雲山千疊。料得明朝，尊前重見，鏡裡花難折。也應驚問，近來多少華髮。
念奴嬌
作者：辛棄疾（宋）

晚風吹雨，戰新荷、聲亂明珠蒼璧。誰把香奩收寶鏡，雲錦紅涵湖碧。飛鳥翻空，游魚吹浪，慣趁笙歌席。坐中豪氣，看公一飲千石。遙想處士風流，鶴隨人去，老作飛仙伯。茅舍疏籬今在否，松竹已非疇昔。欲說當年，望湖樓下，水與雲寬窄。醉中休問，斷腸桃葉訊息。
念奴嬌
作者：辛棄疾（宋）

近來何處有吾愁，何處還知吾樂。一點淒涼千古意，獨倚西風寥廓。並竹尋泉，和雲種樹，喚做真閒客。此心閒處，不應長藉邱壑。休說往事皆非，而今雲是，且把清尊酌。醉裡不知誰是我，非月非雲非鶴。冷露風高，松梢桂子，醉了還醒卻。北窗高臥，莫教啼鳥驚著。
新荷葉
作者：辛棄疾（宋）

人已歸來，杜鵑欲勸誰歸。綠樹如雲，等閒借與鶯飛。兔葵燕夢，問劉郎、幾度沾衣。翠屏幽夢，覺來水繞山圍。有酒重攜。小園隨意芳菲。往日繁華，而今物是人非。春風半面，記當年、初識崔徽。南雲雁少，錦書無個因依。
新荷葉
作者：辛棄疾（宋）

春色如愁，行雲帶雨才歸。春意長閒，遊絲盡日低飛。閒愁幾許，更晚風、特地吹衣。小窗人靜，棋聲似解重圍。光景難攜。任他鶗鴂芳菲。細數從前，不應詩酒皆非。知音絃斷，笑淵明、空撫餘徽。停杯對影，待邀明月相依。
最高樓
作者：辛棄疾（宋）

長安道，投老倦遊歸。七十古來稀。藕花雨溼前湖夜，桂枝風澹小山時。怎消除，須殢酒，更吟詩。也莫向、竹邊孤負雪。也莫向、柳邊孤負月。閒過了，總成痴。種花事業無人問，對花情味只天知。笑山中，雲出早，鳥歸遲。
最高樓
作者：辛棄疾（宋）

西園買，誰載萬金歸。多病勝遊稀。風斜畫燭天香夜，涼生翠蓋酒酣時。待重尋，居士譜，謫仙詩。看黃底、御袍元自貴。看紅底、狀元新得意。如斗大，只花痴。漢妃翠被嬌無奈，吳娃粉陣恨誰知。但紛紛，蜂蝶亂，送春遲。
洞仙歌
作者：辛棄疾（宋）

江頭父老，說新來朝野。都道今年太平也。見朱顏綠鬢，玉帶金魚，相公是，舊日中朝司馬。遙知宣勸處，東閣華燈，別賜《仙韶》接元夜。問天上、幾多春，只是人間，但長見、精神如畫。好都取、山河獻君王，看父子貂蟬，玉京迎駕。
洞仙歌
作者：辛棄疾（宋）

飛流萬壑，共千巖爭秀。孤負平生弄泉手。嘆輕衫短帽，幾許紅塵，還自喜，濯發滄浪依舊。人生行樂耳，身後虛名，何似生前一杯酒。便此地、結吾廬，待學淵明，更手種、門前五柳。且歸去、父老約重來，問如此青山，定重來否。
八聲甘州
作者：辛棄疾（宋）

把江山好處付公來，金陵帝王州。想今年燕子，依然認得，王謝風流。只用平時尊俎，彈壓萬貔貅。依舊鈞天夢，玉殿東頭。看取黃金橫帶，是明年準擬，丞相封侯。有紅梅新唱，香陣卷溫柔。且華堂、通宵一醉，待從今、更數八千秋。公知否，邦人香火，夜半才收。
聲聲慢
作者：辛棄疾（宋）

開元盛日，天上栽花，月殿桂影重重。十里芬芳，一枝金粟玲瓏。管絃凝碧池上，記當時、風月愁儂。翠華遠，但江南草木，煙鎖深宮。只為天姿冷澹，被西風醞釀，徹骨香濃。枉學丹蕉，葉展偷染嬌紅。道人取次裝束，是自家、香底家風。又怕是，為淒涼、長在醉中。
江神子・江城子
作者：辛棄疾（宋）

梅梅柳柳鬥纖穠。亂山中。為誰容。試著春衫，依舊怯東風。何處踏青人未去，呼女伴，認驕驄。兒家門戶幾重重。記相逢。畫橋東。明日重來，風雨暗殘紅。可惜行雲春不管，裙帶褪，鬢雲松。
江神子・江城子
作者：辛棄疾（宋）

玉簫聲遠憶驂鸞。幾悲歡。帶羅寬。且對花前，痛飲莫留殘。歸去小窗明月在，雲一縷，玉千竿。吳霜應點鬢雲斑。綺窗閒。夢連環。說與東風，歸意有無間。芳草姑蘇臺下路，和淚看，小屏山。
江神子・江城子
作者：辛棄疾（宋）

一川松竹任橫斜。有人家。被雲遮。雪後疏梅，時見兩三花。比□桃源溪上路，風景好，不爭多。旗亭有酒徑須賒。晚寒些。怎禁他。醉裡匆匆，歸騎自隨車。白髮蒼顏吾老矣，只此地，是生涯。
江神子・江城子
作者：辛棄疾（宋）

剩雲殘日弄陰晴。晚山明。小溪橫。枝上綿蠻，休作斷腸聲。但是青山山下路，春到處，總堪行。當年彩筆賦《蕪城》。憶平生。若為情。試取靈槎，歸路問君平。花底夜深寒色重，須拼卻，玉山傾。
六麼令
作者：辛棄疾（宋）

酒群花隊，攀得短轅折。誰憐故山歸夢，千里蓴羹滑。便整松江一棹，點檢能言鴨。故人歡接。醉懷雙橘，墮地金圓醒時覺。長喜劉郎馬上，肯聽詩書說。誰對叔子風流，直把曹劉壓。更看君侯事業，不負平生學。離觴愁怯。送君歸後，細寫《茶經》煮香雪。
六麼令
作者：辛棄疾（宋）

倒冠一笑，華髮玉簪折。陽關自來悽斷，卻怪歌聲滑。放浪兒童歸舍，莫惱比鄰鴨。水連山接。看君歸興，如醉中醒、夢中覺。江上吳儂問我，一一煩君說。坐客尊酒頻空，剩欠真珠壓。手把魚竿未穩，長向滄浪學。問愁誰怯。可堪楊柳，先作東風滿城雪。
滿庭芳
作者：辛棄疾（宋）

急管哀弦，長歌慢舞，連娟十樣宮眉。不堪紅紫，風雨曉來稀。惟有楊花飛絮，依舊是、萍滿芳池。酴醿在，青虯快剪，插遍古銅彝。誰將春色去，鸞膠難覓，絃斷朱絲。恨牡丹多病，也費醫治。夢裡尋春不見，空腸斷、怎得春知。休惆悵，一觴一詠，須刻右軍碑。
滿庭芳
作者：辛棄疾（宋）

柳外尋春，花邊得句，怪公喜氣軒眉。陽春白雪，清唱古今稀。曾是金鑾舊客，記鳳凰、獨繞天池。揮毫罷，天顏有喜，催賜上方彝。只今江海上，鈞天夢覺，清淚如絲。算除非，痛把酒療花治。明日五湖佳興，扁舟去、一笑誰知。溪堂好，且拼一醉，倚杖讀韓碑。
鷓鴣天
作者：辛棄疾（宋）

一榻清風殿影涼。涓涓流水響迴廊。千章雲木鉤輈叫，十里溪風䆉稏香。衝急雨，趁斜陽。山園細路轉微茫。倦途卻被行人笑，只為林泉有底忙。
鷓鴣天
作者：辛棄疾（宋）

晚日寒鴉一片愁。柳塘新綠卻溫柔。若教眼底無離恨，不信人間有白頭。腸已斷，淚難收。相思重上小紅樓。情知已被山遮斷，頻倚闌干不自由。
鷓鴣天
作者：辛棄疾（宋）

翠竹千尋上薜蘿。東湖經雨又增波。只因買得青山好，卻恨歸來白髮多。明畫燭，洗金荷。主人起舞客齊歌。醉中只恨歡娛少，明日醒時奈病何。
鷓鴣天
作者：辛棄疾（宋）

唱徹《陽關》淚未乾。功名餘事且加餐。浮天水送無窮樹，帶雨雲埋一半山。今古恨，幾千般。只應離合是悲歡。江頭未是風波惡，別有人間行路難。
鷓鴣天
作者：辛棄疾（宋）

撲面征塵去路遙。香篝漸覺水沈銷。山無重數週遭碧，花不知名分外嬌。人歷歷，馬蕭蕭。笙旗又過小紅橋。愁邊剩有相思句，搖斷吟鞭碧玉梢。
鷓鴣天
作者：辛棄疾（宋）

枕簟溪堂冷欲秋。斷雲依水晚來收。紅蓮相倚渾如醉，白鳥無言定自愁。書咄咄，且休休。一丘一壑也風流。不知筋力衰多少，但覺新來懶上樓。
醜奴兒・採桑子
作者：辛棄疾（宋）

千峰雲起，驟雨一霎時價。更遠樹斜陽，風景怎生圖畫。青旗賣酒，山那畔、別有人間，只消山水光中，無事過這一夏。午醉醒時，松窗竹戶，萬千瀟灑。野鳥飛來，又是一般閒暇。卻怪白鷗，覷著人、欲下未下。舊盟都在，新來莫是，別有說話。
蝶戀花
作者：辛棄疾（宋）

衰草殘陽三萬頃。不算飄零，天外孤鴻影。幾許淒涼須痛飲。行人自向江頭醒。會少離多看兩鬢。萬縷千絲，何況新來病。不是離愁難整頓。被他引惹其他恨。
蝶戀花
作者：辛棄疾（宋）

點檢笙歌多釀酒。蝴蝶西園，暖日明花柳。醉倒東風眠永晝。覺來小院重攜手。可惜春殘風雨又。收拾情懷，長把詩僝僽。楊柳見人離別後。腰肢近日和他瘦。
蝶戀花
作者：辛棄疾（宋）

九畹芳菲蘭佩好。空谷無人，自怨蛾眉巧。寶瑟泠泠千古調。朱絲絃斷知音少。冉冉年華吾自老。水滿汀洲，何處尋芳草。喚起湘累歌未了。石龍舞罷松風曉。
蝶戀花
作者：辛棄疾（宋）

小小華年才月半。羅幕春風，幸自無人見。剛道羞郎低粉面。傍人瞥見回嬌盼。昨夜西池陪女伴。柳困花慵，見說歸來晚。勸客持觴渾未慣。未歌先覺花枝顫。
定風波
作者：辛棄疾（宋）

少日春懷似酒濃。插花走馬醉千鍾。老去逢春如病酒。唯有。茶甌香篆小簾櫳。卷盡殘花風未定。休恨。花開元自要春風。試問春歸誰得見。飛燕。來時相遇夕陽中。
臨江仙
作者：辛棄疾（宋）

老去惜花心已懶，愛梅猶繞江村。一枝先破玉溪春。更無花態度，全有雪精神。剩向空山餐秀色，為渠著句清新。竹根流水帶溪雲。醉中渾不記，歸路月黃昏。
臨江仙
作者：辛棄疾（宋）

莫向空山吹玉笛，壯懷酒醒心驚。四更霜月太寒生。被翻紅錦浪，酒滿玉壺冰。小陸未須臨水笑，山林我輩鍾情。今宵依舊醉中行。試尋殘菊處，中路侯淵明。
臨江仙
作者：辛棄疾（宋）

鍾鼎山林都是夢，人間榮辱休驚。只消閒處過平生。酒杯秋吸露，詩句夜裁冰。記取小窗風雨夜，對床燈火多情。問誰千里伴君行。晚山眉樣翠，秋水鏡般明。
菩薩蠻
作者：辛棄疾（宋）

稼軒日向兒童說。帶湖買得新風月。頭白早歸來。種花花已開。功名渾是錯。更莫思量著。見說小樓東。好山千萬重。
菩薩蠻
作者：辛棄疾（宋）

鬱孤臺下清江水。中間多少行人淚。西北是長安。可憐無數山。青山遮不住。畢竟江流去。江晚正愁予。山深聞鷓鴣。
菩薩蠻
作者：辛棄疾（宋）

無情最是江頭柳。長條折盡還依舊。木葉下平湖。雁來書有無。雁無書尚可。妙語憑誰和。風雨斷腸時。小山生桂枝。
菩薩蠻
作者：辛棄疾（宋）

青山欲共高人語。聯翩萬馬來無數。煙雨卻低迴。望來終不來。人言頭上發。總向愁中白。拍手笑沙鷗。一身都是愁。
菩薩蠻
作者：辛棄疾（宋）

香浮乳酪玻璃碗。年年醉裡嘗新慣。何物比春風。歌唇一點紅。江湖清夢斷。翠籠明光殿。萬顆寫輕勻。低頭愧野人。
西河
作者：辛棄疾（宋）

西江水。道是西風人淚。無情卻解送行人，月明千里。從今日日倚高樓，傷心煙樹如薺。會君難，別君易。草草不如人意。十年著破繡衣茸，種成桃李。問君可是厭承明，東方鼓吹千騎。對梅花、更消一醉。有明年、調鼎風味。老病自憐憔悴。過吾廬、定有幽人相問，歲晚淵明歸來未。
木蘭花慢
作者：辛棄疾（宋）

漢中開漢業，問此地、是耶非。想劍指三秦，君王得意，一戰東歸。追亡事、今不見，但山川滿目淚沾衣。落日胡塵未斷，西風塞馬空肥。一編書是帝王師。小試去徵西。更草草離筵，匆匆去路，愁滿旌旗。君思我、回首處，正江涵秋影雁初飛。安得車輪四角，不堪帶減腰圍。
木蘭花慢
作者：辛棄疾（宋）

老來情味減，對別酒、怯流年。況屈指中秋，十分好月，不照人圓。無情水、都不管，共西風、只等送歸船。秋晚蓴鱸江上，夜深兒女燈前。征衫。便好去朝天。玉殿正思賢。想夜半承明，留教視草，卻遣籌邊。長安故人問我，道尋常、泥酒只依然。目斷秋霄落雁，醉來時響空弦。
朝中措
作者：辛棄疾（宋）

綠萍池沼絮飛忙。花入蜜脾香。長怪春歸何處，誰知個裡迷藏。殘雲剩雨，些兒意思，直恁思量。不是鶯聲驚覺，夢中啼損紅妝。
朝中措
作者：辛棄疾（宋）

籃輿嫋嫋破重岡。玉笛兩紅妝。這裡都愁酒盡，那邊正和詩忙。為誰醉倒，為誰歸去，都莫思量。白水東邊籬落，斜陽欲下牛羊。
祝英臺令
作者：辛棄疾（宋）

寶釵分，桃葉渡。煙柳暗南浦。怕上層樓，十日九風雨。斷腸片片飛紅，都無人管，倩誰喚、流鶯聲住。鬢邊覷。試把花卜心期，才簪又重數。羅帳燈昏，嗚咽夢中語。是他春帶愁來，春歸何處。卻不解、將愁歸去。
烏夜啼
作者：辛棄疾（宋）

江頭醉倒山公。月明中。記得昨宵歸路、笑兒童。溪欲轉。山已斷。兩三松。一段可憐風月、欠詩翁。
烏夜啼
作者：辛棄疾（宋）

人言我不如公。酒頻中。更把平生湖海、問兒童。千尺蔓。雲葉亂。系長松。卻笑一身纏繞、似衰翁。
鵲橋仙
作者：辛棄疾（宋）

朱顏暈酒，方瞳點漆，閒傍松邊倚杖。不須更展畫圖看，自是個、壽星模樣。今朝盛事，一杯深勸，更把新詩齊唱。人間八十最風流，長帖在、兒兒額上。
太常引
作者：辛棄疾（宋）

君王著意履聲間。便令押、紫宸班。今代又尊韓。道吏部、文章泰山。一杯千歲，問公何事，早伴赤松閒。功業後來看。似江左、風流謝安。
昭君怨
作者：辛棄疾（宋）

長記瀟湘秋晚。歌舞橘洲人散。走馬月明中。折芙蓉。今日西山南浦。畫棟珠簾雲雨。風景不爭多。奈愁何。
採桑子
作者：辛棄疾（宋）

煙迷露麥荒池柳，洗雨烘晴。洗雨烘晴。一樣春風幾樣青。提壺脫褲催歸去，萬恨千情。萬恨千情。各自無聊各自鳴。
杏花天
作者：辛棄疾（宋）

病來自是於春懶。但別院、笙歌一片。蛛絲網遍玻璃盞。更問舞裙歌扇。有多少、鶯愁蝶怨。甚夢裡、春歸不管。楊花也笑人情淺。故故沾衣撲面。
踏歌
作者：辛棄疾（宋）

攧厥。看精神、壓一龐兒劣。更言語、一似春鶯滑。一團兒、美滿香和雪。去也。把春衫、換卻同心結。向人道、不怕輕離別。問昨宵、因甚歌聲咽。秋被夢，春閨月。舊家事、卻對何人說。告弟弟莫趁蜂和蝶。有春歸花落時節。
一絡索・一落縈
作者：辛棄疾（宋）

羞見鑒鸞孤卻。倩人梳掠。一春長是為花愁，甚夜夜、東風惡。行繞翠簾珠箔。錦箋誰託。玉觴淚滿卻停觴，怕酒似、郎情薄。
千秋歲
作者：辛棄疾（宋）

塞垣秋草。又報平安好。尊俎上，英雄表。金湯生氣象，珠玉霏譚笑。春近也，梅花得似人難老。莫惜金尊倒。鳳詔看看到。留不住，江東小。從容帷幄去，整頓乾坤了。千百歲，從今盡是中書考。
感皇恩
作者：辛棄疾（宋）

春事到清明，十分花柳。喚得笙歌勸君酒。酒如春好，春色年年如舊。青春元不老，君知否。席上看君，竹清松瘦。待與青春鬥長久。三山路歸，明日天香襟袖。更持銀盞起，為君壽。
青玉案
作者：辛棄疾（宋）

東風夜放花千樹。更吹落、星如雨。寶馬雕車香滿路。鳳簫聲動，玉壺光轉，一夜魚龍舞。蛾兒雪柳黃金縷。笑語盈盈暗香去。眾裡尋他千百度。驀然回首，那人卻在，□□闌珊處。
霜天曉角
作者：辛棄疾（宋）

吳頭楚尾。一棹人千里。休說舊愁新恨，長亭樹、今如此。宦遊吾倦矣。玉人留我醉。明日萬花寒食，得且住、為佳耳。
南鄉子
作者：辛棄疾（宋）

敧枕櫓聲邊。貪聽咿啞聒醉眠。變作笙歌花底去，依然。翠袖盈盈在眼前。別後兩眉尖。欲說還休夢已闌。只記埋冤前夜月，相看。不管人愁獨自圓。
阮郎歸
作者：辛棄疾（宋）

山前風雨欲黃昏。山頭來去雪。鷓鴣聲裡數家村。瀟湘逢故人。揮羽扇，整綸巾。少年鞍馬塵。如今憔悴賦《招魂》。儒冠多誤身。
南歌子
作者：辛棄疾（宋）

萬萬千千恨，前前後後山。傍人道我轎兒寬。不道被他遮得、望伊難。今夜江頭樹，船兒系那邊。知他熱後甚時眠。萬萬不成眠後、有誰扇。
小重山
作者：辛棄疾（宋）

倩得薰風染綠衣。國香收不起，透冰肌。略開些子未多時。窗兒外，卻早被人知。越惜越嬌痴。一枝雲鬢上，那人宜。莫將他去比荼䕷。分明是，他更的些兒。
小重山
作者：辛棄疾（宋）

旋制離歌唱未成。陽關先畫出，柳邊亭。中年懷抱管絃聲。難忘處，風月此時情。夜雨共誰聽。儘教清夢去，兩三程。商量詩價重連城。相如老，漢殿舊知名。
西江月
作者：辛棄疾（宋）

千丈懸崖削翠，一川落日熔金。白鷗來往本無心。選甚風波一任。別浦魚肥堪膾，前村酒美重斟。千年往事已沈沈。閒管興亡則甚。
減字木蘭花
作者：辛棄疾（宋）

盈盈淚眼。往日青樓天樣遠。秋月春花。輸與尋常姊妹家。水村山驛。日暮行雲無氣力。錦字偷裁。立盡西風雁不來。
清平樂
作者：辛棄疾（宋）

柳邊飛鞚。露溼征衣重。宿鷺驚窺沙影動。應有魚蝦入夢。一川淡月疏星。浣沙人影娉婷。笑背行人歸去，門前稚子啼聲。
清平樂
作者：辛棄疾（宋）

茅簷低小。溪上青青草。醉裡蠻音相媚好。白髮誰家翁媼。大兒鋤豆溪東。中兒正織雞籠。最喜小兒亡賴，溪頭臥剝蓮蓬。
清平樂
作者：辛棄疾（宋）

斷崖修竹。竹裡藏冰玉。路繞清溪三百曲。香滿黃昏雪屋。行人繫馬疏籬。折殘猶有高枝。留得東風數點，只緣嬌懶春遲。
清平樂
作者：辛棄疾（宋）

繞床飢鼠。蝙蝠翻燈舞。屋上松風吹急雨。破紙窗間自語。平生塞北江南。歸來華髮蒼顏。布被秋宵夢覺，眼前萬里江山。
清平樂
作者：辛棄疾（宋）

連雲松竹。萬事從今足。拄杖東家分社肉。白酒床頭初熟。西風梨棗山園。兒童偷把長竿。莫遣旁人驚去，老夫靜處閒看。
生查子
作者：辛棄疾（宋）

昨宵醉裡行，山吐三更月。不見可憐人，一夜頭如雪。今宵醉裡歸，明月關山笛。收拾錦囊詩，要寄揚雄宅。
生查子
作者：辛棄疾（宋）

誰傾滄海珠，簸弄千明月。喚取酒邊來，軟語裁春雪。人間無鳳凰，空費穿雲笛。醉倒卻歸來，松菊陶潛宅。
山鬼謠・摸魚兒
作者：辛棄疾（宋）

問何年，此山來此，西風落日無語。看君似是羲皇上，直作太初名汝。溪上路。算只有、紅塵不到今猶古。一杯誰舉。笑我醉呼君，崔嵬未起，山鳥覆杯去。須記取。昨夜龍湫風雨。門前石浪掀舞。四更山鬼吹燈嘯，驚倒世間兒女。依約處。還問我、清遊杖屨公良苦。神交心許。待萬里攜君，鞭笞鸞鳳，誦我遠遊賦。
聲聲慢
作者：辛棄疾（宋）

徵埃成陣，行客相逢，都道幻出層樓。指點簷牙高處，浪擁雲浮。今年太平萬里，罷長淮、千騎臨秋。憑欄望，有東南佳氣，西北神州。千里懷嵩人去，應笑我、身在楚尾吳頭。看取弓刀，陌上車馬如流。從今賞心樂事，剩安排、酒令詩籌。華胥夢，願年年、人似舊遊。
滿江紅
作者：辛棄疾（宋）

直節堂堂，看夾道、冠纓拱立。漸翠谷、群仙東下，珮環聲急。聞道天峰飛墮地，傍湖千丈開青壁。是當年、玉斧削方壺，無人識。山木潤，琅玕溼。秋露下，瓊珠滴。向危亭橫跨，玉淵澄碧。醉舞且搖鸞鳳影，浩歌莫遣魚龍泣。恨此中、風月本吾家，今為客。
滿江紅
作者：辛棄疾（宋）

照影溪梅，悵絕代、幽人獨立。更小駐、雍容千騎，羽觴飛急。琴裡新聲風響珮，筆端醉墨鴉棲壁。是使君、文度舊知名，方相識。清可漱，泉長滴。高欲臥，雲還溼。快晚風吹贈，滿懷空碧。寶馬嘶歸紅旆動，團龍試碾銅瓶泣。怕他年、重到路應迷，桃源客。
滿江紅
作者：辛棄疾（宋）

可恨東君，把春去春來無跡。便過眼、等閒輸了，三分之一。晝永暖翻紅杏雨，風晴扶起垂楊力。更天涯、芳草最關情，烘殘日。湘浦岸，南塘驛。恨不盡，愁如積。算年年孤負，對他寒食。便恁歸來能幾許，風流已自非疇昔。憑畫欄、一線數飛鴻，沈空碧。
滿江紅
作者：辛棄疾（宋）

塵土西風，便無限、淒涼行色。還記取、明朝應恨，今宵輕別。珠淚爭垂華燭暗，雁行中斷哀箏切。看扁舟、幸自澀清溪，休催發。白首路，長亭仄。千樹柳，千絲結。怕行人西去，棹歌聲闋。黃卷莫教詩酒汙，玉階不信仙凡隔。但從今、伴我又隨君，佳哉月。
滿江紅
作者：辛棄疾（宋）

天上飛瓊，畢竟向、人間情薄。還又跨、玉龍歸去，萬花搖落。雲破林梢添遠岫，月臨屋角分層閣。記少年、駿馬走韓廬，掀東郭。吟凍雁，嘲飢鵲。人已老，歡猶昨。對瓊瑤滿地，與君酬酢。最愛霏霏迷遠近，卻收擾擾還寥廓。待羔兒、酒罷又烹茶，揚州鶴。
滿江紅
作者：辛棄疾（宋）

折盡荼䕷，尚留得、一分春色。還記取、青梅如彈，共伊同摘。少日對花昏醉夢，而今醒眼看風月。恨牡丹、笑我倚東風，形如雪。人漸遠，君休說。榆莢陣，菖蒲藥。算不因風雨，只因鶗鴂。老冉冉兮花共柳，是棲棲者蜂和蝶。也不因、春去有閒愁，因離別。
滿江紅
作者：辛棄疾（宋）

天與文章，看萬斛、龍文筆力。聞道是、一詩曾賜，千金顏色。欲說又休新意思，強啼偷笑真訊息。算人人、合與共乘鸞，鑾坡客。傾國豔，難再得。還可恨，還勘憶。看書尋舊錦，衫裁新碧。鶯蝶一春花裡活，可堪風雨飄紅白。問誰家、卻有燕歸梁，香泥溼。
滿江紅
作者：辛棄疾（宋）

絕代佳人，曾一笑、傾城傾國。休更嘆、舊時清鏡，而今華髮。明日伏波堂上客，老當益壯翁應說。恨苦遭、鄧禹笑人來，長寂寂。詩酒社，江山筆。松菊徑，雲煙屐。怕一觴一詠，風流弦絕。我夢橫江孤鶴去，覺來卻與君相別。記功名、萬里要吾身，佳眠食。
滿江紅
作者：辛棄疾（宋）

敲碎離愁，紗窗外、風搖翠竹。人去後、吹簫聲斷，倚樓人獨。滿眼不堪三月暮，舉頭已覺千山綠。但試將、一紙寄來書，從頭讀。相思字，空盈幅。相思意，何時足。滴羅襟點點，淚珠盈掬。芳草不迷行客路，垂楊只礙離人目。最苦是、立盡月黃昏，欄干曲。
滿江紅
作者：辛棄疾（宋）

倦客新豐，貂裘敝、征塵滿目。彈短鋏、青蛇三尺，浩歌誰續。不念英雄江左老，用之可以尊中國。嘆詩書、萬卷致君人，番沈陸。休感嘆，年華促。人易老，歡難足。有玉人憐我，為簪黃菊。且置請纓封萬戶，竟須賣劍酬黃犢。嘆當年、寂寞賈長沙，傷時哭。
滿江紅
作者：辛棄疾（宋）

家住江南，又過了、清明寒食。花徑裡、一番風雨，一番狼藉。流水暗隨紅粉去，園林漸覺清陰密。算年年、落盡刺桐花，寒無力。庭院靜，空相憶。無說處，閒愁極。怕流鶯乳燕，得知訊息。尺素如今何處也，彩雲依舊無蹤跡。謾教人、羞去上層樓，平蕪碧。
賀新郎
作者：辛棄疾（宋）

把酒長亭說。看淵明、風流酷似，臥龍諸葛。何處飛來林間鵲，蹙踏松梢微雪。要破帽、多添華髮。剩水殘山無態度，被疏梅、料理成風月。兩三雁，也蕭瑟。佳人重約還輕別。悵清江、天寒不渡，水深冰合。路斷車輪生四角，此地行人銷骨。問誰使、君來愁絕。鑄就而今相思錯，料當初、費盡人間鐵。長夜笛，莫吹裂。
賀新郎
作者：辛棄疾（宋）

老大猶堪說。似而今、元龍臭味，孟公瓜葛。我病君來高歌飲，驚散樓頭飛雪。笑富貴、千鈞如發。硬語盤空誰來聽，記當時、只有西窗月。重進酒，喚嗚瑟。事無兩樣人心別。問渠儂、神州畢竟，幾番離合。汗血鹽車無人顧，千里空收駿骨。正目斷、關河路絕。我最憐君中宵舞，道男兒、到死心如鐵。看試手，補天裂。
賀新郎
作者：辛棄疾（宋）

細把君詩說。悵餘音、鈞天浩蕩，洞庭膠葛。千尺陰崖塵不到，惟有層冰積雪。乍一見、寒生毛髮。自昔佳人多薄命，對古來、一片傷心月。金屋冷，夜調瑟。去天尺五君家別。看乘空、魚龍慘淡，風雲開合。起望衣冠神州路，白日消殘戰骨。嘆夷甫、諸人清絕。夜半狂歌悲風起，聽錚錚、陣馬簷間鐵。南共北，正分裂。
賀新郎
作者：辛棄疾（宋）

鳳尾龍香撥。自開元、霓裳曲罷，幾番風月。最苦潯陽江頭客，畫舸亭亭待發。記出塞、黃雲堆雪。馬上離愁三萬裡，望昭陽、宮殿孤鴻沒。弦解語，恨難說。遼陽驛使音塵絕。瑣窗寒、輕攏慢拈，淚珠盈睫。推手含情還卻手，一抹梁州哀徹。千古事、雲飛煙滅。賀老定場無訊息，想沈香亭北繁華歇。彈到此，為嗚咽。
賀新郎
作者：辛棄疾（宋）

柳暗清波路。送春歸、猛風暴雨，一番新綠。千里瀟湘葡萄漲，人解扁舟欲去。又檣燕、留人相語。艇子飛來生塵步，唾花寒、唱我新番句。波似箭，催鳴櫓。黃陵祠下山無數。聽湘娥、泠泠曲罷，為誰情苦。行到東吳春已暮，正江闊、潮平穩渡。望金雀、觚稜翔舞。前度劉郎今重到，問玄都、千樹花存否。愁為倩，麼弦訴。
水調歌頭
作者：辛棄疾（宋）

寄我五雲字，恰向酒邊來。東風過盡歸雁，不見客星迴。聞道瑣窗風月，更著詩翁杖屨，合作雪堂猜。歲旱莫留客，霖雨要渠來。短檠燈，長劍鋏，欲生苔。雕弓掛壁無用，照影落清杯。多病關心藥裹，小摘親鋤菜甲，老子正須哀。夜雨北窗竹，更倩野人栽。
水調歌頭
作者：辛棄疾（宋）

酒罷且勿起，重挽史君須。一身都是和氣，別去意何如。我輩情鍾休問，父老田頭說尹，淚落獨憐渠。秋水見毛髮，千尺定無魚。望清闕，左黃閣，右紫樞。東風桃李陌上，下馬拜除書。屈指吾生餘幾，多病故人痛飲，此事正愁餘。江湖有歸雁，能寄草堂無。
水調歌頭
作者：辛棄疾（宋）

我飲不須勸，正怕酒尊空。別離亦復何恨，此別恨匆匆。頭上貂蟬貴客，花外麒麟高冢，人世竟誰雄。一笑出門去，千里落花風。孫劉輩，能使我，不為公。餘發種種如是，此事付渠儂。但覺平生湖海，除了醉吟風月，此外百無功。毫髮皆帝力，更乞鑑湖東。
水調歌頭
作者：辛棄疾（宋）

寒食不小住，千騎擁春衫。衡陽石鼓城下，記我舊停驂。襟似瀟湘桂嶺，帶似洞庭春草，紫蓋屹東南。文字起騷雅，刀劍化耕蠶。看使君，於此事，定不凡。奮髯抵幾堂上，尊俎自高談。莫信君門萬里，但使民歌五褲，歸詔鳳凰銜。君去我誰飲，明月影成三。
水調歌頭
作者：辛棄疾（宋）

頭白齒牙缺，君勿笑衰翁。無窮天地今古，人在四之中。臭腐神奇俱盡，貴賤賢愚等耳，造物也兒童。老佛更堪笑，談妙說虛空。坐堆豗，行荅颯，立龍鍾。有時三盞兩盞，淡酒醉濛鴻。四十九年前事，一百八盤狹路，拄杖倚牆東。老境何所似，只與少年同。
水調歌頭
作者：辛棄疾（宋）

上界足官府，公是地行仙。青氈劍履舊物，玉立侍天顏。莫怪新來白髮，恐是當年柱下，道德五千言。南澗舊活計，猿鶴且相安。歌秦缶，寶康瓠，世皆然。不知清廟鐘磬，零落有誰編。堪笑行藏用舍，試問山林鐘鼎，底事有虧全。再拜荷公賜，雙鶴一千年。
念奴嬌
作者：辛棄疾（宋）

少年握槊，氣憑陵、酒聖詩豪餘事。縮手旁觀初未識，兩兩三三而已。變化須臾，鷗飛石鏡，鵲抵星橋□。搗殘秋練，玉砧猶想纖指。堪笑千古爭心，等閒一勝，拼了光陰費。老子忘機渾謾與，鴻鵠飛來天際。武媚宮中，韋娘局上，休把興亡記。布衣百萬，看君一笑沈醉。
念奴嬌
作者：辛棄疾（宋）

倘來軒冕，問還是、今古人間何物。舊日重城愁萬里，風月而今堅壁。藥籠功名，酒壚身世，可惜矇頭雪。浩歌一曲，坐中人物之傑。堪嘆黃菊凋零，孤標應也有，梅花爭發。醉裡重揩西望眼，惟有孤鴻明減。世事從教，浮雲來去，枉了衝冠發。故人何在，長歌應伴殘月。
念奴嬌
作者：辛棄疾（宋）

道人元是，道家風、來作煙霞中物。翠幰裁犀遮不定，紅透玲瓏油壁。借得春工，惹將秋露，薰做江梅雪。我評花譜，便應推此為傑。憔悴何處芳枝，十郎手種，看明年花發。坐對虛空香色界，不怕西風起滅。別駕風流，多情更要，簪滿姮娥發。等閒折盡，玉斧重倩修月。
念奴嬌
作者：辛棄疾（宋）

江南盡處，墮玉京仙子，絕塵英秀。彩筆風流，偏解寫、姑射冰姿清瘦。笑殺春工，細窺天巧，妙絕應難有。丹青圖畫，一時都愧凡陋。還似籬落孤山，嫩寒清曉，祗欠香沾袖。淡佇輕盈，誰付與、弄粉調朱纖手。疑是花神，朅來人世，佔得佳名久。松篁佳韻，倩君添做三友。
念奴嬌
作者：辛棄疾（宋）

疏疏淡淡，問阿誰、堪比天真顏色。笑殺東君虛占斷，多少朱朱白白。雪裡溫柔，水邊明秀，不惜春工力。骨清香嫩，迥然天與奇絕。嘗記寶篽寒輕，瑣窗人睡起，玉纖輕摘。漂泊天涯空瘦損，猶有當年標格。萬里風煙，一溪霜月，未怕欺他得。不如歸去，閬苑有個人憶。
水龍吟
作者：辛棄疾（宋）

斷崖千丈孤松，掛冠更在松高處。平生袖手，故應休矣，功名良苦。笑指兒曹，人間醉夢，莫嗔驚汝。問黃金餘幾，旁人慾說，田園計、君推去。嘆息薌林舊隱，對先生、竹窗松戶。一花一草，一觴一詠，風流杖屨。野馬塵埃，扶搖下視，蒼然如許。恨當年、九老圖中，忘卻畫、盤園路。
水龍吟
作者：辛棄疾（宋）

倚欄看碧成朱，等閒褪了香袍粉。上林高選，匆匆又換，紫雲衣潤。幾許春風，朝薰暮染，為花忙損。笑舊家桃李，東塗西抹，有多少、淒涼恨。擬倩流鶯說與，記容華、易消難整。人間得意，千紅百紫，轉頭春盡。白髮憐君，儒冠曾誤，平生官冷。算風流未減，年年醉裡，把花枝問。
水龍吟
作者：辛棄疾（宋）

補陀大士虛空，翠巖誰記飛來處。蜂房萬點，似穿如礙，玲瓏窗戶。石髓千年，已垂未落，嶙峋冰柱。有怒濤聲遠，落花香在，人疑是、桃源路。又說春雷鼻息，是臥龍、彎環如許。不然應是，洞庭張樂，湘靈來去。我意長松，倒生陰壑，細吟風雨。竟茫茫未曉。只應白髮，是開山祖。
水龍吟
作者：辛棄疾（宋）

稼軒何必長貧，放泉簷外瓊珠瀉。樂天知命，古來誰會，行藏用舍。人不堪憂，一瓢自樂，賢哉回也。料當年曾問，飯蔬飲水，何為是、棲棲者。且對浮雲山上，莫匆匆、去流山下。蒼顏照影，故應流落，輕裘肥馬。繞齒冰霜，滿懷芳乳，先生飲罷。笑掛瓢風樹，一鳴渠碎，問何如啞。
水龍吟
作者：辛棄疾（宋）

聽兮清珮瓊瑤些。明兮鏡秋毫些。君無去此，流昏漲膩，生蓬蒿些。虎豹甘人，渴而飲汝，寧猿猱些。大而流江海，覆舟如芥，君無助、狂濤些。路險兮、山高些。愧餘獨處無聊些。冬槽春盎，歸來為我，制松醪些。其外芳芬，團龍片鳳，煮雲膏些。古人兮既往，嗟餘之樂，樂簞瓢些。
最高樓
作者：辛棄疾（宋）

相思苦，君與我同心。魚沒雁沈沈。是夢他松後追軒冕，是化為鶴後去山林。對西風，直悵望，到如今。待不飲、奈何君有恨。待痛飲、奈何吾有病。君起舞，試重斟。蒼梧雲外湘妃淚，鼻亭山下鷓鴣吟。早歸來，流水外，有知音。
最高樓
作者：辛棄疾（宋）

吾衰矣，須富貴何時。富貴是危機。暫忘設醴抽身去，未曾得米棄官歸。穆先生，陶縣令，是吾師。待葺個、園兒名佚老。更作個、亭兒名亦好。閒飲酒，醉吟詩。千年田換八百主，一人口插幾張匙。休休休，更說甚，是和非。
最高樓
作者：辛棄疾（宋）

花好處，不趁綠衣郎。縞袂立斜陽。麵皮兒上因誰白，骨頭兒裡幾多香。盡饒他，心似鐵，也須忙。甚喚得、雪來白倒雪。更喚得，月來香殺月。誰立馬，更窺牆。將軍止渴山南畔，相公調鼎殿東廂。忒高才，經濟地，戰爭場。
最高樓
作者：辛棄疾（宋）

金閨老，眉壽正如川。七十且華筵。樂天詩句香山裡，杜陵酒債曲江邊。問何如，歌窈窕，舞嬋娟。更十歲、太公方出將。又十歲、武公才入相。留盛事，看明年。直須腰下添金印，莫教頭上欠貂蟬。向人間，長富貴，地行仙。
瑞鶴仙
作者：辛棄疾（宋）

黃金堆到鬥。怎得似、長年畫堂勸酒。蛾眉最明秀。向水沈煙裡，兩行紅袖。笙歌撋就。爭說道、明年時候。被姮娥、做了殷勤，仙桂一枝入手。知否。風流別駕，近日人呼，文章太守。天長地久。歲歲上、乃翁壽。記從來人道，相門出相，金印累累盡有。但直須，周公拜前，魯公拜後。
漢宮春
作者：辛棄疾（宋）

行李溪頭，有釣車茶具，曲幾團蒲。兒童認得，前度過者籃輿。時時照影，甚此身、遍滿江湖。悵野老，行歌不住，定堪與語難呼。一自東籬搖落，問淵明歲晚，心賞何如。梅花正自不惡，曾有詩無。知翁止酒，待重教、蓮社人沽。空悵望，風流已矣，江山特地愁予。
沁園春
作者：辛棄疾（宋）

有酒忘杯，有筆忘詩，弄溪奈何。看縱橫斗轉，龍蛇起陸，崩騰決去，雪練傾河。嫋嫋東風，悠悠倒景，搖動雲山水又波。還知否，欠菖蒲攢港，綠竹緣坡。長松誰剪嵯峨。笑野老來耘山上禾。算只因魚鳥，天然自樂，非關風月，閒處偏多。芳草春深，佳人日暮，濯發滄浪獨浩歌。徘徊久，問人間誰似，老子婆娑。
沁園春
作者：辛棄疾（宋）

一水西來，千丈晴虹，十里翠屏。喜草堂經歲，重來社老，斜川好景，不負淵明。老鶴高飛，一枝投宿，長笑蝸牛戴屋行。平章了，待十分佳處，著個茅亭。青山意氣崢嶸。似為我歸來嫵媚生。解頻教花鳥，前歌後舞，更催雲水，暮送朝迎。酒聖詩豪，可能無勢，我乃而今駕馭卿。清溪上，被山靈卻笑，白髮歸耕。
歸朝歡
作者：辛棄疾（宋）

我笑共工緣底怒。觸斷峨峨天一柱。補天又笑女媧忙，卻將此石投閒處。野煙荒草路。先生柱杖來看汝。倚蒼苔，摩挲試問，千古幾風雨。長被兒童敲火苦。時有牛羊磨角去。霍然千丈翠巖屏，鏘然一滴甘泉乳。結亭三四五。會相暖熱攜歌舞。細思量，古來寒士，不遇有時遇。
水龍吟
作者：辛棄疾（宋）

舉頭西北浮雲，倚天萬里須長劍。人言此地，夜深長見，鬥牛光焰。我覺山高，潭空水冷，月明星淡。待燃犀下看，憑欄卻怕，風雷怒，魚龍慘。峽束□江對起，過危樓、欲飛還斂。元龍老矣，不妨高臥，冰壺涼簟。千古興亡，百年悲笑，一時登覽。問何人又卸，片帆沙岸，系斜陽纜。
水龍吟
作者：辛棄疾（宋）

只愁風雨重陽，思君不見令人老。行期定否，徵車幾兩，去程多少。有客書來，長安卻早，傳聞追詔。問歸來何日，君家舊事，直須待、為霖了。從此蘭生蕙長，吾誰與、玩茲芳草。自憐拙者，功名相避，去如飛鳥。只有良朋，東阡西陌，安排似巧。到如今巧處，依前又拙，把平生笑。
卜算子
作者：辛棄疾（宋）

百郡怯登車，千里輸流馬。乞得膠膠擾擾身，卻笑區區者。野水玉鳴渠，急雨珠跳瓦。一榻清風方是閒，真得歸來也。
江神子・江城子
作者：辛棄疾（宋）

梨花著雨晚來晴。月朧明。淚縱橫。繡閣香濃，深鎖鳳簫聲。未必人知春意思，還獨自，繞花行。酒兵昨夜壓愁城。太狂生。轉關情。寫盡胸中，磈磊未全平。卻與平章珠玉價，看醉裡，錦囊傾。
江神子・江城子
作者：辛棄疾（宋）

寶釵飛鳳鬢驚鸞。望重歡。水雲寬。腸斷新來，翠被□香殘。待得來時春盡也，梅著子，筍成竿。湘筠簾卷淚痕斑。珮聲閒。玉垂環。個裡溫柔，容我老其間。卻笑將軍三羽箭，何日去，定天山。
鷓鴣天
作者：辛棄疾（宋）

著意尋春懶便回。何如信步兩三杯。山才好處行還倦，詩未成時雨早催。攜竹杖，更芒鞋。朱朱粉粉野蒿開。誰家寒食歸寧女，笑語柔桑陌上來。
鷓鴣天
作者：辛棄疾（宋）

水底明霞十頃光。天教鋪錦襯鴛鴦。最憐楊柳如張緒，卻笑蓮花似六郎。方竹簟，小胡床。晚風消得許多涼。揹人白鳥都飛去，落日殘□更斷腸。
鷓鴣天
作者：辛棄疾（宋）

漠漠輕□撥不開。江南細雨熟黃梅。有情無意東邊日，已怒重驚忽地雷。雲柱礎，水樓臺。羅衣費盡博山灰。當時一識和羹味，便道為霖訊息來。
鷓鴣天
作者：辛棄疾（宋）

有甚閒愁可皺眉。老懷無緒自傷悲。百年旋逐花陰轉，萬事長看鬢髮知。溪上枕，竹間棋。怕尋酒伴懶吟詩。十分筋力誇強健，只比年時病起時。
鷓鴣天
作者：辛棄疾（宋）

山上飛泉萬斛珠。懸崖千丈落鼪鼯。已通樵逕行還礙，似有人聲聽卻無。閒略彴，遠浮屠。溪南修竹有茅廬。莫嫌杖屨頻來往，此地偏宜著老夫。
鷓鴣天
作者：辛棄疾（宋）

莫避春陰上馬遲。春來未有不陰時。人情展轉閒中看，客路崎嶇倦後知。梅似雪，柳如絲。試聽別語慰相思。短篷炊飯鱸魚熟，除卻松江枉費詩。
鷓鴣天
作者：辛棄疾（宋）

白苧新袍入嫩涼。春蠶食葉響迴廊。禹門已準桃花浪，月殿先收桂子香。鵬北海，鳳朝陽。又攜書劍路茫茫。明年此日青雲去，卻笑人間舉子忙。
鷓鴣天
作者：辛棄疾（宋）

莫上扁舟向剡溪。淺斟低唱正相宜。從□犬吠千家白，且與梅成一段奇。香暖處，酒醒時。畫簷玉箸已偷垂。笑君解釋春風恨，倩拂蠻箋只費詩。
鷓鴣天
作者：辛棄疾（宋）

千丈陰崖百丈溪。孤桐枝上鳳偏宜。玉音落落雖難合，橫理庚庚定自奇。人散後，月明詩。試彈《幽憤》淚空垂。不如卻付騷人手，留和《南風》解慍詩。
鷓鴣天
作者：辛棄疾（宋）

陌上柔條初破芽。東鄰蠶種已生些。平岡細草鳴黃犢，斜日寒林點暮鴉。山遠近，路橫斜。青旗沽酒有人家。城中桃李愁風雨，春在溪頭野薺花。
鷓鴣天
作者：辛棄疾（宋）

春日平原薺菜花。新耕雨後落群鴉。多情白髮春無奈，晚日青□酒易賒。閒意態，細生涯。牛□西畔有桑麻。青裙縞袂誰家女，去趁蠶生看外家。
鷓鴣天
作者：辛棄疾（宋）

千丈清溪百步雷。柴門都向水邊開。亂雲剩帶炊煙去，野水閒將日影來。穿窈窕，歷崔嵬。東林試問幾時栽。動搖意態雖多竹，點綴風流卻少梅。
鷓鴣天
作者：辛棄疾（宋）

敧枕婆娑兩鬢霜。起聽簷溜碎喧江。那邊玉箸銷啼粉，這裡車輪轉別腸。詩酒社，水邊鄉。可堪醉墨幾淋浪。畫圖恰似歸家夢，千里河山寸許長。
西江月
作者：辛棄疾（宋）

明月別枝驚鵲，清風半夜鳴蟬。稻花香裡說豐年。聽取蛙聲一片。七八個星天外，兩三點雨山前。舊時茅店社林邊。路轉溪橋忽見。
菩薩蠻
作者：辛棄疾（宋）

淡黃弓樣鞋兒小。腰肢只怕風吹倒。驀地管絃催。一團紅雪飛。曲終嬌欲訴。定憶梨園譜。指日按新聲。主人朝玉京。
菩薩蠻
作者：辛棄疾（宋）

錦書誰寄相思語。天邊數遍飛鴻數。一夜夢千回。梅花入夢來。漲痕紛樹發。霜落沙洲白。心事莫驚鷗。人間千萬愁。
菩薩蠻
作者：辛棄疾（宋）

阮琴斜掛香羅綬。玉纖初試琵琶手。桐葉雨聲乾。真珠落玉盤。朱弦調未慣。笑倩春風伴。莫作別離聲。且聽雙鳳鳴。
朝中措
作者：辛棄疾（宋）

年年金蕊豔西風。人與菊花同。霜鬢經春重綠，仙姿不飲長紅。焚香度日盡從容。笑語調兒童。一歲一杯為壽，從今更數千鍾。
鵲橋仙
作者：辛棄疾（宋）

小窗風雨，從今便憶，中夜笑談清軟。啼鴉衰柳自無聊，更管得、離人腸斷。詩書事業，青氈猶在，頭上貂蟬會見。莫貪風月臥江湖，道日近、長安路遠。
鵲橋仙
作者：辛棄疾（宋）

松岡避暑。茅簷避雨。閒去閒來幾度。醉扶孤石看飛泉，又卻是、前回醒處。東家取婦。西家歸女。燈火門前笑語。釀成千頃稻花香，夜夜費、一天風露。
臨江仙
作者：辛棄疾（宋）

風雨催春寒食近，平原一片丹青。溪邊喚渡柳邊行。花飛蝴蝶亂，桑嫩野蠶生。綠野先生閒袖手，卻尋詩酒功名。未知明日定陰晴。今宵成獨醉，卻笑眾人醒。
臨江仙
作者：辛棄疾（宋）

住世都無菩薩行，仙家風骨精神。壽如山嶽福如雲。金花湯沐誥，竹馬綺羅群。更願昇平添喜事，大家禱祝殷勤。明年此地慶佳辰。一杯千歲酒，重拜太夫人。
定風波
作者：辛棄疾（宋）

山路風來草木香。雨餘涼意到胡床。泉石膏肓吾已甚。多病。堤防風月費篇章。孤負尋常山簡醉。獨自。故應知子草《玄》忙。湖海早知身汗漫。誰伴。只甘松竹共淒涼。
定風波
作者：辛棄疾（宋）

聽我尊前醉後歌。人生亡奈別離何。但使情親千里近。須信。無情對面是山河。寄語石頭城下水。居士。而今渾不怕風波。借使未如鷗鳥慣。相伴。也應學得老漁蓑。
定風波
作者：辛棄疾（宋）

仄月高寒水石鄉。倚空青碧對禪床。白髮自憐心似鐵。風月。使君子細與平章。已判生涯筇竹杖。來往。卻慚沙鳥笑人忙。便好剩留黃絹句。誰賦。銀鉤小草晚天涼。
定風波
作者：辛棄疾（宋）

昨夜山公倒載歸。兒童應笑醉如泥。試與扶頭渾未醒。休問。夢魂猶在葛家溪。千古醉鄉來往路。知處。溫柔東畔白雲西。起向綠窗高處看。題遍。劉伶元自有賢妻。
定風波
作者：辛棄疾（宋）

春到蓬壺特地晴。神仙隊裡相公行。翠玉相挨呼小字。須記。笑簪花底是飛瓊。總是傾城來一處。誰妒。誰攜歌舞到園亭。柳妒腰肢花妒豔。聽看。流鶯直是妒歌聲。
定風波
作者：辛棄疾（宋）

百紫千紅過了春。杜鵑聲苦不堪聞。卻解啼教春小住。風雨。空山招得海棠魂。一似蜀宮當日女。無數。猩猩血染赭羅巾。畢竟花開誰作主。記取。大都花屬惜花人。
浣溪沙
作者：辛棄疾（宋）

儂是嶔崎可笑人。不妨開口笑時頻。有人一笑坐生春。歌欲顰時還淺笑，醉逢笑處卻輕顰。宜顰宜笑越精神。
浣溪沙
作者：辛棄疾（宋）

梅子熟時到幾回。桃花開後不須猜。重來松竹意徘徊。慣聽禽聲渾可譜，飽觀魚陣已能排。晚雲挾雨喚歸來。
浣溪沙
作者：辛棄疾（宋）

百世孤芳肯自媒。直須詩句與推排。不然喚近酒邊來。自有淵明方有菊，若無和靖即無梅。只今何處向人開。
浣溪沙
作者：辛棄疾（宋）

未到山前騎馬回。風吹雨打已無梅。共誰消遣兩三杯。一似舊時春意思，百無是處老形骸。也曾頭上帶花來。
杏花天
作者：辛棄疾（宋）

牡丹比得誰顏色。似宮中、太真第一。漁陽鼙鼓邊風急。人在沈香亭北。買栽池館多何益。莫虛把、千金拋擲。若教解語傾人國。一個西施也得。
鵲橋仙
作者：辛棄疾（宋）

風流標格，惺鬆言語，真個十分奇絕。三分蘭菊十分梅，鬥合就、一枝風月。笙簧未語，星河易轉，涼夜厭厭留客。只愁酒盡各西東，更把酒、推辭一霎。
鵲橋仙
作者：辛棄疾（宋）

八旬慶會，人間盛事，齊勸一杯春釀。胭脂小字點眉間，猶記得、舊時宮樣。綵衣更著，功名富貴，直過太公以上。大家著意記新詞，遇著個、十字便唱。
鵲橋仙
作者：辛棄疾（宋）

豸冠風采，繡衣聲價，曾把經綸少試。看看有詔日邊來，便入侍、明光殿裡。東君未老，花明柳媚，且引玉塵沈醉。好將三萬六千場，自今日、從頭數起。
鵲橋仙
作者：辛棄疾（宋）

轎兒排了，擔兒裝了，杜宇一聲催起。從今一步一回頭，怎睚得、一千餘裡。舊時行處，舊時歌處，空有燕泥香墜。莫嫌白髮不思量，也須有、思量去裡。
虞美人
作者：辛棄疾（宋）

一杯莫落吾人後。富貴功名壽。胸中書傳有餘香。看寫《蘭亭》小字、記流觴。問誰分我漁樵席。江海消閒日。看君天上拜恩濃。卻恐畫樓無處、著東風。
虞美人
作者：辛棄疾（宋）

翠屏羅幕遮前後。舞袖翻長壽。紫髯冠佩御爐香。看取明年歸奉、萬年觴。今宵池上蟠桃席。咫尺長安日。寶煙飛焰萬花濃。試看中間白鶴、駕仙風。
虞美人
作者：辛棄疾（宋）

夜深困倚屏風後。試請毛延壽。寶釵小立白翻香。旋唱新詞猶誤、笑持觴。四更山月寒侵席。歌舞催時日。問他何處最情濃。卻道”小梅搖落、不禁風。“
虞美人
作者：辛棄疾（宋）

群花泣盡朝來露。爭奈春歸去。不知庭下有荼䕷。偷得十分春色、怕春知。淡中有味清中貴。飛絮殘英避。露華微滲玉肌香。恰似楊妃初試、出蘭湯。
蝶戀花
作者：辛棄疾（宋）

意態憨生元自好。學畫鴉兒，舊日偏他巧。蜂蝶不禁花引調。西園人去春風少。春已無情秋又老。誰管閒愁，千里青青草。今夜倩簪黃菊了。斷腸明月霜天曉。
蝶戀花
作者：辛棄疾（宋）

誰向椒盤簪綵勝。整整韶華，爭上春風鬢。往日不堪重記省。為花長把新春恨。春未來時先借問。晚恨開遲，早又飄零近。今歲花期訊息定。只愁風雨無憑準。
蝶戀花
作者：辛棄疾（宋）

老去怕尋年少伴。畫棟珠簾，風月無人管。公子看花朱碧亂。新詞攪斷香思怨。涼夜愁腸千百轉。一雁西風，錦字何時遣。畢竟啼烏才思短。喚回曉夢天涯遠。
蝶戀花
作者：辛棄疾（宋）

莫向城頭聽漏點。說與行人，默默情千萬。總是離愁無近遠。人間兒女空恩怨。錦繡心胸冰雪面。舊日詩名，曾道空梁燕。傾蓋未償平日願。一杯早唱《陽關》勸。
感皇恩
作者：辛棄疾（宋）

七十古來稀，人人都道。不是陰功怎生到。松姿雖瘦，偏耐雲寒霜曉。看君雙鬢底，青青好。樓雪初晴，庭闈嬉笑。一醉何妨玉壺倒。從今康健，不用靈丹仙草。更看一百歲，人難老。
一枝花・促拍滿路花
作者：辛棄疾（宋）

千丈擎天手。萬卷懸河口。黃金腰下印，大如鬥。更千騎弓刀，揮霍遮前後。百計千方久。似鬥草兒童，贏個他家偏有。算枉了、雙眉長恁皺。白髮空回首。那時閒說向，山中友。看丘隴牛羊，更辨賢愚否。且自栽花柳。怕有人來，但只道、今朝中酒。
永遇樂
作者：辛棄疾（宋）

紫陌長安，看花年少，無限歌舞。白髮憐君，尋芳較晚，卷地驚風雨。問君知否，鴟夷載酒，不似井瓶身誤。細思量，悲歡夢裡，覺來總無尋處。芒鞋竹杖，天教還了，千古玉溪佳句。落魄東歸，風流贏得，掌上明珠去。起看清鏡，南冠好在，拂了舊時塵土。向君道，雲霄萬里，這回穩步。
御街行
作者：辛棄疾（宋）

山城甲子冥冥雨。門外青泥路。杜鵑只是等閒啼，莫被他催歸去。垂楊不語，行人去後，也會風前絮。情知夢裡尋鵷鷺。玉殿追班處。怕君不飲太愁生，不是苦留君住。白頭自笑，年年送客，自喚春江渡。
御街行
作者：辛棄疾（宋）

闌干四面山無數。供望眼、朝與暮。好風催雨過山來，吹盡一簾煩暑。紗廚如霧，簟紋如水，別有生涼處。冰肌不受鉛華汙。更旎旎、真香聚。臨風一曲最妖嬌，唱得行人且住。藕花都放，木犀開後，待與乘鸞去。
生查子
作者：辛棄疾（宋）

溪邊照影行，天在清溪底。天上有行雲，人在行雲裡。高歌誰和餘，空谷清音起。非鬼亦非仙，一曲桃花水。
漁家傲
作者：辛棄疾（宋）

道德文章傳幾世。到君合上三臺位。自是君家門戶事。當此際。鬼山正抱西江水。三萬六千排日醉。鬢毛只恁青青地。江裡石頭爭獻瑞。分明是。中間有個長生字。
好事近
作者：辛棄疾（宋）

綵勝鬥華燈，平地東風吹卻。喚取雪中明月，伴使君行樂。紅旗鐵馬響春冰，老去此情薄。惟有前村梅在，倩一枝隨著。
好事近
作者：辛棄疾（宋）

和淚唱《陽關》，依舊字嬌聲穩。回首長安何處，怕行人歸晚。垂楊折盡只啼鴉，把離愁勾引。卻笑遠山無數，被行雲低損。
行香子
作者：辛棄疾（宋）

歸去來兮。行樂休遲。命由天、富貴何時。百年光景，七十者稀。奈一番愁，一番病，一番衰。名利賓士。寵辱驚疑。舊家時、都有些兒。而今老矣，識破關機。算不如閒，不如醉，不如痴。
南歌子
作者：辛棄疾（宋）

玄入參同契，禪依不二門。靜看斜日隙中塵。始覺人間、何處不紛紛。病笑春先老，閒憐懶是真。百般啼鳥苦撩人。除卻提壺、此外不堪閒。
南歌子
作者：辛棄疾（宋）

世事從頭減，秋懷徹底清。夜深猶道枕邊聲。試問清溪底事、不能平。月到愁邊白，雞先遠處鳴。是中無有利和名。因甚山前未曉、有人行。
清平樂
作者：辛棄疾（宋）

此身長健。還卻功名願。枉讀平生三萬卷。滿酌金盃聽勸。男兒玉帶金魚。能消幾許詩書。料得今宵醉也，兩行紅袖爭扶。
清平樂
作者：辛棄疾（宋）

詩書萬卷。合上明光殿。案上文書看未遍。眉裡陰功早見。十分竹瘦松堅。看君自是長年。若解尊前痛飲，精神便是神仙。
清平樂
作者：辛棄疾（宋）

清溪奔快。不管青山礙。千里盤盤平世界。更著溪山襟帶。古今陵谷茫茫。市朝往往耕桑。此地居然形勝，似曾小小興亡。
浪淘沙
作者：辛棄疾（宋）

金玉舊情懷。風月追陪。扁舟千里興佳哉。不似子猷行半路，卻棹船回。來歲菊花開。記我清杯。西風雁過瑱山臺。把似倩他書不到，好與同來。
浪淘沙
作者：辛棄疾（宋）

不肯過江東。玉帳匆匆。至今草木憶英雄。唱著虞兮當日曲，便舞春風。兒女此情同。往事朦朧。湘娥竹上淚痕濃。舜蓋重瞳堪痛恨，羽又重瞳。
虞美人
作者：辛棄疾（宋）

當年得意如芳草。日日春風好。拔山力盡忽悲歌。飲罷虞兮從此、奈君何。人間不識精誠苦。貪看青青舞。驀然斂袂卻亭亭。怕是曲中猶帶、楚歌聲。
新荷葉
作者：辛棄疾（宋）

物盛還衰，眼看春藥秋萁。貴賤交情，翟公門外人稀。酒酣耳熱，又何須、幽憤裁詩。茂林修竹，小園曲逕疏籬。秋以為期。西風黃菊開時。拄杖敲門，從他顛倒裳衣。去年堪笑，醉題詩、醒後方知。而今東望，心隨去鳥先飛。
生查子
作者：辛棄疾（宋）

青山非不佳，未解留儂住。赤腳踏滄浪，為愛清溪故。朝來山鳥啼，勸上山高處。我意不關渠，自要尋蘭去。
西江月
作者：辛棄疾（宋）

宮粉厭塗嬌額，濃妝要壓秋花。西真人醉憶仙家。飛珮丹霞羽化。十里芬芳未足，一亭風露先加。杏腮桃臉費鉛華。終慣秋蟾影下。
糖多令・唐多令
作者：辛棄疾（宋）

淑景鬥清明。和風拂面輕。小杯盤、同集郊坰。著個簥兒不肯上，須索要、大家行。行步漸輕盈。行行笑語頻。鳳鞋兒、微褪些根。忽地倚人陪笑道，真個是、腳兒疼。
王孫信・尋芳草
作者：辛棄疾（宋）

有得許多淚。又閒卻、許多鴛被。枕頭兒、放處都不是。舊家時、怎生睡。更也沒書來，那堪被、雁兒調戲。道無書、卻有書中意。排幾個、人人字。
一翦梅
作者：辛棄疾（宋）

記得同燒此夜香。人在迴廊。月在迴廊。而今獨自睚昏黃。行也思量。坐也思量。錦字都來三兩行。千斷人腸。萬斷人腸。雁兒何處是仙鄉。來也恓惶。去也恓惶。
一翦梅
作者：辛棄疾（宋）

獨立蒼茫醉不歸。日暮天寒，歸去來兮。探梅踏雪幾何時。今我來思。楊柳依依。白石江頭曲岸□。一片閒愁，芳草萋萋。多情山鳥不須啼。桃李無言，下自成蹊。
玉樓春
作者：辛棄疾（宋）

往年巃嵸堂前路。路上人誇通判雨。去年拄杖過瓢泉，縣吏垂頭民笑語。學窺聖處文章古。清到窮時風味苦。尊前老淚不成行，明日送君天上去。
玉樓春
作者：辛棄疾（宋）

山行日日妨風雨。風雨晴時君不見。牆頭塵滿短轅車，門外人行芳草路。南城東野應聯句。好記琅玕題字處。也應竹裡著行廚，已向甕頭防吏部。
玉樓春
作者：辛棄疾（宋）

人間反覆成雲雨。鳧雁江湖來又去。十千一斗飲中仙，一百八盤天上路。舊時楓葉吳江句。今日錦囊無著處。看封關外水雲侯，剩按山中詩酒部。
南鄉子
作者：辛棄疾（宋）

好個主人家。不問因由便去嗏。病得那人妝晃了，巴巴。繫上裙兒穩也哪。別淚沒些些。海誓山盟總是賒。今日新歡須記取，孩兒，更過十年也似他。
南鄉子
作者：辛棄疾（宋）

隔戶語春鶯。才掛簾兒斂袂行。漸見凌波羅襪步，盈盈。隨笑隨顰百媚生。著意聽新聲。盡是司空自教成。今夜酒腸還道窄，多情。莫放籠紗蠟炬明。
憶王孫
作者：辛棄疾（宋）

登山臨水送將歸。悲莫悲兮生別離。不用登臨怨落暉。昔人非。惟有年年秋雁飛。
柳梢青
作者：辛棄疾（宋）

姚魏名流。年年攬斷，雨恨風愁。解釋春光，剩須破費，酒令詩籌。玉肌紅粉溫柔。更染盡、天香未休。今夜簪花，他年第一，玉殿東頭。
惜分飛
作者：辛棄疾（宋）

翡翠樓前芳草路。寶馬墜鞭曾駐。最是周郎顧。尊前幾度歌聲誤。望斷碧雲空日暮。流水桃源何處。聞道春歸去。更無人管飄紅雨。
六州歌頭
作者：辛棄疾（宋）

西湖萬頃，樓觀矗千門。春風路，紅堆錦，翠連雲。俯層軒。風月都無際，蕩空藹，開絕境，雲夢澤，饒八九，不須吞。翡翠明璫，爭上金堤去，勃窣媻姍。看賢王高會，飛蓋入雲煙。白鷺振振，鼓咽咽。記風流遠，更休作，嬉遊地，等閒看。君不見，韓獻子，晉將軍，趙孤存。千載傳忠獻，兩定策，紀元勳。孫又子，方談笑，整乾坤。直使長江如帶，依前是、□趙須韓。伴皇家快樂，長在玉津邊。只在南園。
六州歌頭
作者：辛棄疾（宋）

晨來問疾，有鶴止庭隅。吾語汝。只三事，太愁予。病難扶。手種青松樹。礙梅塢。妨花逕，才數尺。如人立。卻須鋤。秋水堂前，曲沼明於鏡，可燭眉須。被山頭急雨，耕壟灌泥塗。誰使吾廬。映汙渠。嘆青山好，簷外竹，遮欲盡，有還無。刪竹去，吾乍可，食無魚。愛扶疏。又欲為山計，千百慮，累吾軀。凡病此。吾過矣。子奚如。口不能言臆對，雖扁鵲、藥石難除。有要言妙道，往問北山愚。庶有瘳乎。
滿江紅
作者：辛棄疾（宋）

宿酒醒時，算只有、清愁而已。人正在、青塗堂上，月華如洗。紙帳梅花歸夢覺，蓴羹鱸鱠秋風起。問人生、得意幾何時，吾歸矣。君若問，相思事。料長在，歌聲裡。這情懷只是，中年如此。明月何妨千里隔，顧君與我何如耳。向尊前、重約幾時來，江山美。
滿江紅
作者：辛棄疾（宋）

幾個輕鷗，來點破、一泓澄綠。更何處、一雙鸂鶒，故來爭浴。細讀離騷還痛飲，飽看修竹何妨肉。有飛泉、日日供明珠，三千斛。春雨滿，秧新谷。閒日永，眠黃犢。看雲連麥壟，雪堆蠶簇。若要足時今足矣，以為未足何時足。被野老、相扶入東園，枇杷熟。
永遇樂
作者：辛棄疾（宋）

投老空山，萬鬆手種，政爾堪嘆。何日成陰，吾年有幾，似見兒孫晚。古來池館，雲煙草棘，長使後人悽斷。想當年、良辰已恨，夜闌酒空人散。停雲高處，誰知老子，萬事不關心眼。夢覺東窗，聊復爾耳，起欲題書簡。霎時風怒，倒翻筆硯，天也只教吾懶。又何事，催詩雨急，片雲鬥暗。
蘭陵王
作者：辛棄疾（宋）

一丘壑。老子風流佔卻。茅簷上、松月桂雲，脈脈石泉逗山腳。尋思前事錯。惱殺晨猿夜鶴。終須是、鄧禹輩人，錦繡麻霞坐黃閣。長歌自深酌。看天闊鳶飛，淵靜魚躍。西風黃菊薌噴薄。悵日暮雲合，佳人何處，紉蘭結佩帶杜若。入江海曾約。遇合。事難託。莫擊磬門前，荷蕢人過，仰天大笑冠簪落。待說與窮達，不須疑著。古來賢者，進亦樂，退亦樂。
驀山溪
作者：辛棄疾（宋）

飯蔬飲水，客莫嘲吾拙。高處看浮雲，一丘壑、中間甚樂。功名妙手，壯也不如人，今老矣，尚何堪，堪釣前溪月。病來止酒，辜負鸕鷀杓。歲晚念平生，待都與、鄰翁細說。人間萬事，先覺者賢乎，深雪裡，一枝開，春事梅先覺。
驀山溪
作者：辛棄疾（宋）

小橋流水，欲下前溪去。喚取故人來，伴先生、風煙杖屨。行穿窈窕，時歷小崎嶇，斜帶水，半遮山，翠竹栽成路。一尊遐想，剩有淵明趣。山上有停雲，看山下、濛濛細雨。野花啼鳥，不肯入詩來，還一似，笑翁詩，句沒安排處。
滿庭芳
作者：辛棄疾（宋）

傾國無媒，入宮見妒，古來顰損蛾眉。看公如月，光彩眾星稀。袖手高山流水，聽群蛙、鼓吹荒池。文章手，直須補袞，藻火粲宗彝。痴兒。公事了，吳蠶纏繞，自吐餘絲。幸一枝粗穩，三徑新治。且約湖邊風月，功名事、欲使誰知。都休問，英雄千古，荒草沒殘碑。
滿庭芳
作者：辛棄疾（宋）

西崦斜陽，東江流水，物華不為人留。錚然一葉，天下已知秋。屈指人間得意，問誰是、騎鶴揚州。君知我，從來雅意，未老已滄州。無窮身外事，百年能幾，一醉都休。恨兒曹抵死，謂我心憂。況有溪山杖屨，阮籍輩、須我來遊。還堪笑，機心早覺，海上有驚鷗。
最高樓
作者：辛棄疾（宋）

花知否，花一似何郎。又似沈東陽。瘦稜稜地天然白，冷清清地許多香。笑東君，還又向，北枝忙。著一陣、霎時間底雪。更一個、缺些兒底月。山下路，水邊牆。風流怕有人知處，影兒守定竹旁廂。且饒他，桃李趁，少年場。
最高樓
作者：辛棄疾（宋）

君聽取，尺布尚堪縫。鬥粟也堪舂。人間朋友猶能合，古來兄弟不相容。棣華詩，悲二叔，吊周公。長嘆息、脊令原上急。重嘆息、豆萁煎正泣。形則異，氣應同。周家五世將軍後，前江千載義居風。看明朝，丹鳳詔，紫泥封。
江神子・江城子
作者：辛棄疾（宋）

亂雲擾擾水潺潺。笑溪山。幾時閒。更覺桃源，人去隔仙凡。萬壑千巖樓外雪，瓊作樹，玉為欄。倦遊回首且加餐。短篷寒。畫圖間。見說嬌顰，擁髻待君看。二月東湖湖上路，官柳嫩，野梅殘。
木蘭花慢
作者：辛棄疾（宋）

路傍人怪問，此隱者、姓陶不。堪黃菊如雲，朝吟暮醉，喚不回頭。縱無酒成悵望，只東籬、搔首亦風流。與客朝餐一笑，落英飽便歸休。古來堯舜有巢由。江海去悠悠。待說與佳人，種成香草，莫怨靈脩。我無可無不可，意先生、出處有如丘。聞道問津人過，殺雞為黍相留。
木蘭花慢
作者：辛棄疾（宋）

舊時樓上客，愛把酒、向南山。笑白髮如今，天教放浪，來往其間。登樓更誰念我，卻回頭、西北望層欄。雲雨珠簾畫棟，笙歌霧鬢雲鬟。近來堪入畫圖看。父老願公歡。甚拄笏悠然，朝來爽氣，正爾相關。難忘使君後日，便一花一草報平安。與客攜壺且醉，雁飛秋影江寒。
木蘭花慢
作者：辛棄疾（宋）

可憐今夕月，向何處、去悠悠。是別有人間，那邊才見，光影東頭。是天外空汗漫，但長風、浩浩送中秋。飛鏡無根誰系，嫦娥不嫁誰留。謂洋海底問無由。恍忽使人愁。怕萬里長鯨，縱橫觸破，玉殿瓊樓。蝦蟆故堪浴水，問云何、玉兔解沈浮。若道都齊無恙，云何漸漸如鉤。
聲聲慢
作者：辛棄疾（宋）

停雲靄靄，八表同昏，盡日時雨濛濛。搔首良朋，門前平陸成江。春醪湛湛獨撫，限彌襟、閒飲東窗。空延佇，恨舟車南北，欲往何從。嘆息東園佳樹，列初榮枝葉，再兢春風。日月於徵，安得促席從容。翩翩何處飛鳥，息庭樹、好語和同。當年事，問幾人、親友似翁。
八聲甘州
作者：辛棄疾（宋）

故將軍、飲罷夜歸來，長亭解雕鞍。恨灞陵醉尉，匆匆未識，桃李無言。射虎山橫一騎，裂石響驚弦。落托封侯事，歲晚田間。誰向桑麻杜曲，要短衣匹馬，移住南山。看風流慷慨，談笑過殘年。漢開邊、功名萬里，甚當時、健者也曾閒。紗窗外、斜風細雨，一障輕寒。
水調歌頭
作者：辛棄疾（宋）

相公倦臺鼎，要伴赤松遊。高牙千里東下，笳鼓萬貔貅。試問東山風月，更著中年絲竹，留得謝公不。孺子宅邊水，雲影自悠悠。佔古語，方人也，正黑頭。穹龜突兀千丈，石打玉溪流。金印沙堤時節，畫棟珠簾雲雨，一醉早歸休。賤子親再拜，西北有神州。
水調歌頭
作者：辛棄疾（宋）

長恨復長恨，裁作短歌行。何人為我楚舞，聽我楚狂聲。餘既滋蘭九畹，又樹蕙之百畝，秋菊更餐英。門外滄浪水，可以濯吾纓。一杯酒，問何似，身後名。人間萬事，□□常重泰山輕。悲莫悲生離別，樂莫樂新相識，兒女古今情。富貴非吾事，歸與白鷗盟。
水調歌頭
作者：辛棄疾（宋）

我亦卜居者，歲晚望三閭。昂昂千里，泛泛不作水中鳧。好在書攜一束，莫問家徒四壁，往日置錐無。借車載傢俱，傢俱少於車。舞烏有，歌亡是，飲子虛。二三子者愛我，此外故人疏。幽事欲論誰共，白鷗飛來似可，忽去復何如。群鳥欣有託，吾亦愛吾廬。
水調歌頭
作者：辛棄疾（宋）

四坐且勿語，聽我醉中吟。池塘春草未歇，高樹變鳴禽。鴻雁初飛江上，蟋蟋還來床下，時序百年心。誰要卿料理，山水有清音。歡多少，歌長短，酒淺深。而今已不如昔，後定不如今。閒處直須行樂，良夜更教秉燭，高會惜分陰。白髮短如許，黃菊倩誰簪。
水龍吟
作者：辛棄疾（宋）

昔時曾有佳人，翩然絕世而獨立。未論一顧傾城，再顧又傾人國。寧不知其，傾城傾國，佳人難得。看行雲行雨，朝朝暮暮，陽臺下、襄王側。堂上更闌燭滅。記主人、留髡送客。合尊促坐，羅襦襟解，微聞薌澤。當此之時，止乎禮義，不淫其色。但□□□□，啜其泣矣，又何嗟及。
賀新郎
作者：辛棄疾（宋）

翠浪吞平野。挽天河、誰來照影，臥龍山下。煙雨偏宜晴更好，約略西施未嫁。待細把、江山圖畫。千頃光中堆灩澦，似扁舟、欲下瞿塘馬。中有句，浩難寫。詩人例入西湖社。記風流、重來手種，綠陰成也。陌上游人誇故國，十里水晶臺榭。更夏道、橫空清夜。粉黛中□歌妙曲，問當年、魚鳥無存者。堂上燕，又長夏。
賀新郎
作者：辛棄疾（宋）

覓句如東野。想錢塘、風流處士，水仙祠下。更隱小孤煙浪裡，望斷彭郎欲嫁。是一色、空濛難畫。誰解胸中吞雲夢，試呼來、草賦看司馬。須更把，上林寫。雞豚舊日漁樵社。問先生、帶湖春漲，幾時歸也。為愛琉璃三萬頃，正臥水亭煙榭。對玉塔、微瀾深夜。雁鶩如雲休報事，被詩逢敵手皆勍者。春草夢，也宜夏。
賀新郎
作者：辛棄疾（宋）

綠樹聽鵜鴂。更那堪、鷓鴣聲住，杜鵑聲切。啼到春歸無尋處，苦恨芳菲都歇。算未抵、人間離別。馬上琵琶關塞黑，更長門、翠輦辭金闕。看燕燕，送歸妾。將軍百戰身名裂。向河梁、回頭萬里，故人長絕。易水蕭蕭西風冷，滿座衣冠似雪。正壯士、悲歌未徹。啼鳥還知如許恨，料不啼清淚長啼血。誰共我，醉明月。